છેલ્લા લગભગ એક મહિનાથી વિદ્યા બાલને વિવિધ શહેરોમાં જઈ-જઈને એટલાબધા વેશપલટા કર્યા જાણે તે કોઈ ફૅન્સી ડ્રેસ કૉમ્પિટિશનમાં ભાગ લેવાની હોય. તેણે કોને-કોને ઉલ્લુ બનાવ્યા, તે કોની જાસૂસી કરશે કે પછી તેને વેશપલટા માટે કેટલા કલાક મેક-અપ માટે બેસવું પડ્યું હશે એવા સમાચાર હિમાલયમાં ભેખડો ધસી પડતી હોય એ રીતે આપણા માથે મારવામાં આવેલા, પરંતુ વિદ્યા બાલનના મેક-અપ માટે જેટલી મહેનત કરવામાં આવી એનાથી દસમા ભાગની મહેનત પણ જો આ ફિલ્મની સ્ટોરી લખવા માટે થઈ હોત તો ફિલ્મ આટલી ખરાબ તો ન જ બની હોત.